善哉行（三首）
太伯仲雍，王德之仁。
行施百世，断发文身。
伯夷叔齐，古之遗贤。
让国不用，饿殂首山。
智哉山甫，相彼宣王。
何用杜伯，累我圣贤。
齐桓之霸，赖得仲父。
后任竖刁，虫流出户。
晏子平仲，积德兼仁。
与世沈德，未必思命。
仲尼之世，主国为君。
随制饮酒，扬波使官。
其二
自惜身薄祜，夙贱罹孤苦。
既无三徙教，不闻过庭语。
其穷如抽裂，自以思所怙。
虽怀一介志，是时其能与！
守穷者贫贱，惋叹泪如雨。
泣涕于悲夫，乞活安能睹？
我愿于天穷，琅邪倾侧左。
虽欲竭忠诚，欣公归其楚。
快人由为叹，抱情不得叙。
显行天教人，谁知莫不绪。
我愿何时随？此叹亦难处。
今我将何照于光曜？释衔不如雨。
其三
朝日乐相乐，酣饮不知醉。
悲弦激新声，长笛吹清气。
弦歌感人肠，四坐皆欢悦。
寥寥高堂上，凉风入我室。
持满如不盈，有德者能卒。
君子多苦心，所愁不但一。
慊慊下白屋，吐握不可失。
众宾饱满归，主人苦不悉。
比翼翔云汉，罗者安所羁？
冲静得自然，荣华何足为！
苦寒行
北上太行山，艰哉何巍巍！
羊肠坂诘屈，车轮为之摧。
树木何萧瑟，北风声正悲！
熊罴对我蹲，虎豹夹路啼。
溪谷少人民，雪落何霏霏！
延颈长叹息，远行多所怀。
我心何怫郁？思欲一东归。
水深桥梁绝，中路正徘徊。
迷惑失故路，薄暮无宿栖。
行行日已远，人马同时饥。
担囊行取薪，斧冰持作糜。
悲彼《东山》诗，悠悠令我哀。
步出夏门行（五章）
艳
云行雨步，超越九江之皋。
临观异同，心意怀豫，不知当复何从？
经过至我碣石，心惆怅我东海。
观沧海
东临碣石，以观沧海。
水何澹澹，山岛竦峙。
树木丛生，百草丰茂。
秋风萧瑟，洪波涌起。
日月之行，若出其中；
星汉灿烂，若出其里。
幸甚至哉！歌以咏志。
冬十月
孟冬十月，北风徘徊，
天气肃清，繁霜霏霏。
［昆鸟］鸡晨鸣，鸿雁南飞，
鸷鸟潜藏，熊罴窟栖。
钱（博改金旁）停置，农收积场。
逆旅整设，以通贾商。
幸甚至哉！歌以咏志。
土不同
乡土不同，河朔隆冬。
流澌浮漂，舟船行难。
锥不入地，深奥。
水竭不流，冰坚可蹈。
士隐者贫，勇侠轻非。
心常叹怨，戚戚多悲。
幸甚至哉！歌以咏志。
龟虽寿
神龟虽寿，猷有竟时。
腾蛇乘雾，终为土灰。
老骥伏枥，志在千里；
烈士暮年，壮心不已。
盈缩之期，不但在天；
养怡之福，可得永年。
幸甚至哉！歌以咏志。
却东西门行
鸿雁出塞北，乃在无人乡。
举翅万馀里，行止自成行。
冬节食南稻，春日复北翔。
田中有转蓬，随风远飘扬。
长与故根绝，万岁不相当。
奈何此征夫，安得驱四方！
戎马不解鞍，铠甲不离傍。
冉冉老将至，何时返故乡？
神龙藏深泉，猛兽步高冈。
狐死归首丘，故乡安可忘！
谣俗词
瓮中无斗储，发箧无尺缯。
友来从我贷，不知所以应。
董逃歌词
德行不亏缺，变故自难常。
郑康成行酒，伏地气绝；
郭景图命尽于园桑。
塘上行
蒲生我池中，其叶何离离。
傍能行仁义，莫若妾自知。
众口铄黄金，使君生别离。
念君去我时，独愁常苦悲。
想见君颜色，感结伤心脾。
念君常苦悲，夜夜不能寐。
莫以豪贤故，弃捐素所爱？
莫以鱼肉贱，弃捐葱与薤？
莫以麻□贱，弃捐菅与蒯？
出亦复何苦，入亦复何愁。
边地多悲风，树木何修修！
从君致独乐，延年寿千秋。