南海乱石山作
涨海积稽天，群山高（上山下业）地。
相传称乱石，图典失其事。
悬危悉可惊，大小都不类。
乍将云岛极，还与星河次。
上耸忽如飞，下临仍欲坠。
朝暾（赤色）丹紫，夜魄炯青翠。
穹崇雾雨蓄，幽隐灵仙（门必）。
万寻挂鹤巢，千丈垂猿臂。
昔去景风涉，今来姑洗至。
观此得咏歌，长时想精异。
送和西蕃使
使出凤皇池，京师阳春晚。
圣朝尚边策，诏谕兵戈偃。
拜手明光殿，摇心上林苑。
种落逾青羌，关山度赤坂。
疆场及无事，雅歌而餐饭。
宁独锡和戎，更当封定远。
蓬莱三殿侍宴奉敕咏终南山应制
北斗挂城边，南山倚殿前。
云标金阙迥，树杪玉堂悬。
半岭通佳气，中峰绕瑞烟。
小臣持献寿，长此戴尧天。
望春亭侍游应诏
帝出明光殿，天临太液池。
尧樽随步辇，舜乐绕行麾。
万寿祯祥献，三春景物滋。
小臣同酌海，歌颂答无为。
宿羽亭侍宴应制
步辇千门出，离宫二月开。
风光新柳报，宴赏落花催。
碧水摇云阁，青山绕吹台。
圣情留晚兴，歌管送余杯。